Матуаԥҳа Аԥсны COVID-19 аҟынтә ишьақәгылаз аколлективтә иммунитет ахәшьара алҭеит
Аоперштаб аинформациала аепидемиа ҵысижьҭеи Аԥсны аҿкчымазара зыхьхьоу ауаа рхыԥхьаӡара 53406-ҩык рҟынӡа инаӡеит, ргәы бзиахахьеит 50298-ҩык ауааԥсыра, рыԥсҭазаара иалҵхьеит 679-ҩык.
АҞӘА, хәажәкыра 30 – Sputnik. Макьаназ аколлективтә иммунитет шьақәгыланы иҟоуп ҳәа аҳәара заауп ҳәа илшьоит НИИИПиТ аиммунологиеи авирусологиеи рлабораториа аиҳабы, Агәабзиарахьчара аминистр ицхырааҩ Алиса Матуаԥҳа.
"Макьаназ иаԥҵоу аколлективтә иммунитет еиҳарак шьаҭас иамоу аԥсабаратә иммунитет ауп. 50 нызқь пациент официалла ачымазара рхыргеит, акоронавирус аҟынтәи алаҵа ҟарҵеит 19 нызқьҩык. Аколлективтә иммунитет ҳазааигәахахьеит, аха алаҵаҟаҵара амчала акәымкәа, ауаа рацәа омикрон ахьырхыргаз азы", – лҳәеит лара.
Матуаԥҳа илҳәеит ачымазара шеиҵахазгьы, аҭагылазаашьа шеиӷьхазгьы, ахгәаҭара шаҭаху.
Лара илҳәеит алаҵаҟаҵарҭақәа Аԥсны араионқәа зегьы рҿы ишыҟоу, ачымазара зхызымгац ари апроцедура иахысыр шакәу атәылаҿы аколлективтә иммунитет ашьақәыргыларазы.
"Алаҵақәа ҳамоуп. Сгәыӷуеит ԥхьаҟагьы иҟаларым ҳәа. Иазхаша ҳамоуп "Спутник Лайт", "Спутник V". Иаҭаххар, иҵегь аагоит", – лҳәеит лара.
Хәажәкыра 29 адыррақәа рыла, уахыки-ҽнаки рыла Аԥсны ауааԥсыра COVID -19 азы атестқәа арҭеит 148-ҩык, урҭ рахьтә 32-ҩык аҿкчымазара шрымаз аадырԥшит.
Аԥсны аҿкчымазара зыхьхьоу ауаа рхыԥхьаӡара 53406-ҩык рҟынӡа инаӡеит, ргәы бзиахахьеит 50298-ҩык ауааԥсыра, рыԥсҭазаара иалҵхьеит 679-ҩык.